रानी ने गलाया नईं हून असें अग्गें जाना ऐ, इस करिए इत्थें ठैहरी नईं सकदी। बस तुस्स अपनी ए अंगूठी दिक्खी लाओ। राजे ने चलदे-चलदे रानी दे हत्था च अपनी दित्ती दो अगूठी दिक्खी तां उसी सब किश चेता आई गेया जे ए ते उए रानी ए जिन्ने मिगी ते मेरे साथी गी भूंड लड़ाया हा, जिसदा बदला में इसी अद्दक्वारी रक्खिऐ लैता हा। तां ऐतकी बी इन्ने मिगी धोखा देइयै छलेया ऐ। तां ए उऐ दुश्ट राजकमारी ऐ। चलो, अस्स हारी गे तां बी साढ़ा के बिगड़ेया। इयै सोचियै ए राजकमार अपने मैहलें च टुरी गेया। जन्दे-जन्दे राजकमारी ने उसदी तलवार बी लेई लैती ते फी अपने नग्गरा पास्से टुरी पई। जित्थु-जित्थुआं दा फौज किट्ठी किती दी ही उत्थें-उत्थें उनेंगी परतिए छोड़दे गे। ते फी अपने असली नौकर-चाकरें ते दासिऐं-स्हेलिऐं कन्ने परतिऐ रानी अपने मैहलें च आई पुज्जी। प्रजा च कुसै गी बी पता नईं चलेया जे रानी कुत्थें गेदी ही ते कुत्थें-कुत्थें जाई आई ऐ। उन्दा राजपाठ परतिऐ चंगा चलत लगा।